
Deviancia napjainkban az értékeken keresztül – Számít-e a katolikus neveltetés?

Dolgozatomban a diákok körében deviánsnak minősített viselkedésformák követését, illetve ezekkel szemben tanúsított magatartásokat vizsgáltam, szintén a diákok oldaláról. Két értékrendjében különböző közösséget vettem alapul. A kontrollcsoport egyrészről egy állami fenntartású iskola tanulói, másrészről egy egyházi fenntartású, vallási értékeket képviselő iskola tanulói.
A társadalomtudományi kutatásokban alkalmazott információgyűjtés elterjedt módszerét, a kérdőíves kutatást alkalmaztam. Egy formális kérdőív segítségével gyűjtöttem össze a témám szempontjából releváns információkat. Az összeállított kérdőív két önálló részből áll: az első az alkoholfogyasztási szokásokról ad képet a második pedig a tudatmódosító szerek használatáról.
Kutatásom célja feltárni a különbségeket és azok mértékét a két eltérő iskolában, és ezáltal eloszlatni, vagy megerősíteni azt a „hiedelmet”, miszerint számottevő különbségek figyelhetőek meg.
A kutatásom eredménye alapján álláspontom, hogy napjainkban már nincs mérvadó különbség az állami fenntartású és a katolikus gimnázium tanulóinak deviáns viselkedésével szemben tanúsított magatartások között.
Tanulmányomban bemutatásra került a diákok családi háttere, amely tényező párhuzamát látom, a vizsgált tanulói magatartások tekintetében. Úgy gondolom, hogy a családok helyzetében és szerepében gyökeres változások jelentkeztek az elemzett időszakban, elmondható, hogy alapvetően kedvezőtlen folyamatok bontakoztak ki. Amíg a család összetartó ereje csökken, addig a válások száma sokszorosára nő, amely következtében egyértelműen megállapítható, hogy a család által nyújtott érzelmi biztonság csökkenő tendenciát mutat.
Továbbá összehasonlítottam a két iskola pedagógiai programját. Ennek eredményeként megtudhatjuk, hogy milyen intézkedéseket tesznek a deviáns viselkedések észlelésekor illetve a megelőzés érdekében.
Mivel a tanuló idejének legnagyobb részét az osztályközösségben tölti, ezért nagyon meghatározó számára annak légköre és szellemisége. Tanulmányomban kitérek arra is: mennyire befolyásolja az egyént a környezete.
Reményeim szerint a jövőben bekövetkezik a probléma olyan jellegű szabályozása, amely segít egy olyan társadalmi állapot előidézésében, ami gátat szabhat a deviancia-problémák elhatalmasodásában, ezáltal a társadalom dezintegrációját, felbomlását is megakadályozva.



